
ИЗВЕШТАЈ СТРУЧНОГ АКТИВА ЗА ШКОЛСКО РАЗВОЈНО ПЛАНИРАЊЕ И САМОВРЕДНОВАЊЕ

   Стручни актив за развојно школско планирање и самовредновање се у 2017/2018. редовно састајао у циљу реализације акционог плана сачињеног на почетку школске године, на сваком састанку су вођени зписници. 
Области које су одабране за акциони план су:
1. Школски програм и годишњи план рада школе
2. Настава и учење 
3. Подршка ученицима
4. Етос и 
5. Ресурси

· Прва активност предвиђена акционим планом Развојног плана школе била је извршити целокупно самовредновање рада установе по стандардима квалитета рада и израдити нови Развојни план школе, јер је период важења актуелног плана истицао током 2018. Сви чланови тима су добили задужења на основу којих је израђен извештај о самовредновању (Прилог 1); на основу њега формулисани су развојни циљеви, задаци и активности за унапређење рада школе и израђен је нови Развојни план.

· У области Школски програм и годишњи план рада школе, извршено је анкетирање ученика узраста од 5. – 8. разреда у вези предлога нових ваннаставних активности у школи.
Резултати анкете су показали да је око 30% ученика задовољно тренутном понудом секција, док би 70% њих волело увођење нове секције.
Издвојено је неколико група ваннаставних активности које би ученици волели да имају убудуће:  -    нови спортови (тенис, гимнастика, стрељаштво...);
· модеран плес, фолклор, паркур;
· нови страни језици (немачки, шпански), књижевни клуб;
· истраживање природе, научна секција;
· кување.
Прикупљени подаци биће корисни за планирање слободних активности у наредним школским годинама.

· У области Настава и учење осмишљене су 4 активности, које би требало да унапреде рад школе. Прва од тих активности је увођење правилника о могућности коришћења интернета на часу од стране ученика током часа, у циљу стицања знања (мобилни телефони, дигитална табла) како би ученици и наставници могли максимално да искористе предности електронских табли и приступ интернету. Правилник је израђен (Прилог 2) и биће изложен у свим учионицама од почета наредне школске године.
· Друга активност из ове области била је обука за коришћење ел. табли, оних наставника који до сада нису имали прилике да је користе. Обука је спроведена током септембра и октобра 2017. а наставници су стекли потребне вештине.
· Трећи задатак био је осмишљавање модела за похваљивање ученика, који су у току једног класификационог периода значајније напредовали (у односу на претходни успех). Осмишљено је да се на паноу, у главном холу школе, одреди место за јавну похвалу ученика; осим тога предложени ученици ће бити похваљени и у књизи обавештења, као и на интернет страницама школе. Ова мера мотивисања ученика биће примењена од 1. 9. 2018. год.
· Упитник о познавању Правилника о оцењивању од стране наставника, имао је за циљ отклањање недоумица и ефикасније оцењивање ученика. Извештај о анкети је саставни део записника са 5. састанка стручног актива; формулисане су и препоруке за ефикаснију примену.

· У области Подршка ученицима предвиђене су биле две активности: реализација пројекта „Покренимо нашу децу“ за ученике 1. – 4. разреда; сви наставници разредне наставе су, у складу са могућностима, примењивали моделе вежби и игара које су предложене овим пројектом. Извештај о реализацији сачинила је наставница Јелена Кузмановић. Други пројекат је увођење „Форум – тетатра“ у ваннаставне активности ученика од 4. – 6. разреда, као вид обуке за конструктивну комуникацију; тај програм су реализовале наставнице Нада Вулићевић и Јелена Кузмановић и о томе сачиниле извештај.

· У области Етос планирана је реализација пројекта „Основи безбедности деце“ за ученике 4. и 6. разреда кроз садржаје ЧОС. Садржаји везани за овај пројекат су реализовани у сарадњи са Министарством унутрашњих послова, кроз предавања о безбедност деце током школске године.

· У области Ресурси планирана је набавка још две електронске табле и два рачунара за учионице у приземљу, нова врата за учионице на спрату, као и репарација клупа за две учионице у којима ће боравити ученици првог разреда. Након опремања 4 учионице паметним таблама у мају 2015. год. исказана је потреба да се у што краћем року настави опремање школе савременим технологијама; тако је у септембру 2017. год. извршена набавка још две електронске табле са рачунарима за учионице у приземљу. Тиме је опремљеност школе достигла ниво од 75% а до потпуне дигитализације потребне су још 2 ел. табле у наредном периоду.Осим ове набавке, извршена је и замена врата на свим учионицама на спрату (у приземљу су претходно већ замењена) као и репарација школских клупа за учионице будућег првог разреда.

Из свега наведеног може се закључити да су све активности акционог плана за школску 2017/2018. у потпуности реализоване.

